मुल्लापेरियार पर अनुचित दहशत न फैलाएं : मनमोहन  
मनमोहन सिंह ने जयललिता को पत्र लिखकर कहा कि ऐसा कुछ नहीं कहा या किया जाना चाहिए जिससे बिना वजह दहशत मच जाए।
मुल्लापेरिया बांध मुद्दे पर भावनाओं को शांत करने का प्रयास करते हुए प्रधानमंत्री मनमोहन सिंह ने गुरुवार को तमिलनाडु की मुख्यमंत्री जे जयललिता को पत्र लिखकर कहा कि ऐसा कुछ नहीं कहा या किया जाना चाहिए जिससे बिना वजह दहशत मच जाए। उन्होंने उम्मीद जताई कि वार्ता के माध्यम से इस मुद्दे का सौहार्दपूर्ण हल किया जाएगा।  जयललिता की चिट्ठी का जवाब देते हुए सिंह ने कहा है कि उन्होंने केंद्रीय जल संसाधन मंत्रालय से कहा है कि वह लंबित मुद्दों के हल और वास्तविक चिंताओं को शांत करने के लिए तमिलनाडु और केरल के संबंधित अधिकारियों की यथाशीघ्र बैठक आयोजित करें।  उन्होंने इस मुद्दे पर जयललिता का सहयोग मांगा। उन्होंने लिखा है, मैनें आपके द्वारा उठाये गए बिंदुओं का नोट तैयार कर लिया है और मैंने केरल सरकार के मंत्रियों के प्रतिनिधिमंडल द्वारा उठाये गए मुद्दों को भी गौर से सुना है। मैंने उन्हें बताया कि यह मामला फिलहाल उच्चतम न्यायालय की उच्चाधिकार समिति के समक्ष है।